《鬻孙谣》
宋代·李思衍

白头老翁发垂领，牵孙与客摩孙顶。
翁年八十死无恤，邻女孩童困饥馑。
去年虽旱犹禾熟，今年飞霜先杀菽。
去年饥馑犹一粥，今年饥馑无余粟。
客谢老翁将孙去，泪下如丝不能语。
零丁老病维一身，独卧茅檐夜深雨。
梦回犹是悮呼孙，县吏催租正打门。

作者简介：李思衍（？～一二九○），字昌翁，一字克昌，号两山，馀干（今属江西）人。宋时事迹不详。元世祖至元十二年（一二七五），伯颜率元兵渡江，以思衍权乐平，寻授袁州治中，入为国子司业。二十五年以礼部侍郎奉使安南，还授浙东宣慰使。二十七年召入觐，拟拜南台御史，以疾卒。有《两山集》、《天南行稿》，皆已佚。事见《元诗选》二集《两山稿》、清同治《馀干县志》卷一一。今录诗二十五首。